ਸੁਪਨਿਆਂ ਤੋਂ ਹਕੀਕਤ ਤਕ: ਕੈਟਰੀਨਾ
ਅਭਿਨੇਤਰੀ ਕੈਟਰੀਨਾ ਕੈਫ ਦੇ ਕਰੀਅਰ ਦੀ ਸ਼ੁਰੂਆਤ ਸਮੇਂ ਫ਼ਿਲਮ ਨਿਰਮਾਤਾ ਉਸ ਨੂੰ ਫ਼ਿਲਮਾਂ ’ਚ ਲੈਣ ਤੋਂ ਡਰਦੇ ਸਨ ਪਰ ਹੁਣ ਕਰੀਬ ਇੱਕ ਦਹਾਕੇ ਬਾਅਦ ਉਹ ਸਭ ਨਿਰਮਾਤਾਵਾਂ ਦੀ ਪਸੰਦੀਦਾ ਅਭਿਨੇਤਰੀ ਬਣ ਗਈ ਹੈ। ਆਉਣ ਵਾਲੇ ਸਮੇਂ ’ਚ ਯਸ਼ਰਾਜ ਫ਼ਿਲਮਜ਼ ਦੇ ਬੈਨਰ ਹੇਠ ਬਾਲੀਵੁੱਡ ਦੇ ਤਿੰਨ ਖਾਨਾਂ ਨਾਲ ਪਰਦੇ ’ਤੇ ਆਪਣੀ ਮੌਜੂਦਗੀ ਦਰਜ ਕਰਾਉਣ ਜਾ ਰਹੀ ਕੈਟਰੀਨਾ ਆਪਣੀ ਸਫ਼ਲਤਾ ਬਾਰੇ ਕਹਿੰਦੀ ਹੈ ਕਿ ਹਕੀਕਤ ਸੁਪਨਿਆਂ ਨੋਲੋਂ ਕਿਤੇ ਜ਼ਿਆਦਾ ਬਿਹਤਰ ਹੈ। ਕੈਟਰੀਨਾ ਏਕ ਥਾ ਟਾਈਗਰ ਵਿੱਚ ਸਲਮਾਨ ਖ਼ਾਨ ਨਾਲ, ਧੂਮ-3 ਵਿੱਚ ਆਮਿਰ ਖ਼ਾਨ ਨਾਲ ਅਤੇ ਇੱਕ ਬੇਨਾਮ ਫ਼ਿਲਮ ਵਿੱਚ ਸ਼ਾਹਰੁਖ ਖ਼ਾਨ ਨਾਲ ਕੰਮ ਕਰ ਰਹੀ ਹੈ। ਕੈਟਰੀਨਾ ਨੇ ਕਿਹਾ ਕਿ ਸ਼ਾਹਰੁਖ ਅਤੇ ਯਸ਼ ਚੋਪੜਾ ਨਾਲ ਕੰਮ ਕਰਕੇ ਬਹੁਤ ਵਧੀਆ ਲੱਗ ਰਿਹਾ ਹੈ। ਸ਼ਾਹਰੁਖ ਬਾਰੇ ਉਸ ਦਾ ਕਹਿਣਾ ਹੈ ਕਿ ਉਹ ਇੱਕ ਵਿਲੱਖਣ ਅਦਾਕਾਰ ਹੈ। ਮੈਂ ਉਸ ਤੋਂ ਬਹੁਤ ਕੁਝ ਸਿੱਖਿਆ ਹੈ। ਮੇਰਾ ਹਮੇਸ਼ਾਂ ਤੋਂ ਉਨ੍ਹਾਂ ਨਾਲ ਕੰਮ ਕਰਨ ਦਾ ਸੁਪਨਾ ਰਿਹਾ ਹੈ। ਉਧਰ ਇੱਕ ਪਾਸੇ ਕੈਟਰੀਨਾ, ਸ਼ਾਹਰੁਖ ਨਾਲ ਰੁਮਾਂਟਿਕ ਫ਼ਿਲਮ ਕਰ ਰਹੀ ਹੈ ਤੇ ਦੂਜੇ ਪਾਸੇ ਆਮਿਰ ਨਾਲ ਧੂਮ-3 ਵਿੱਚ ਉਸ ਦਾ ਕਿਰਦਾਰ ਐਕਸ਼ਨ ਭਰਪੂਰ ਹੈ। ਕੈਟਰੀਨਾ ਦੇ ਦੋਵੇਂ ਹੱਥੀਂ ਲੱਡੂ ਹਨ।

ਸਲਮਾਨ ਨਾਲ ਆਪਣੇ ਰਿਸ਼ਤੇ ਦੀਆਂ ਉਡਦੀਆਂ ਅਫ਼ਵਾਹਾਂ ਬਾਰੇ ਕੈਟਰੀਨਾ ਦਾ ਕਹਿਣਾ ਹੈ ਕਿ ਮੈਨੂੰ ਇਨ੍ਹਾਂ ਕਹਾਣੀਆਂ ਨਾਲ ਕੋਈ ਫ਼ਰਕ ਨਹੀਂ ਪੈਂਦਾ। ਮੈਨੂੰ ਲੱਗਦਾ ਹੈ ਕਿ ਹਰ ਕਲਾਕਾਰ ਨੂੰ ਇੱਥੋਂ ਗੁਜ਼ਰਨਾ ਪੈਂਦਾ ਹੈ। ਅਸੀਂ ਇਕੱਠੇ ਕੰਮ ਕਰਦੇ ਹਾਂ, ਇਹ ਸਾਡਾ ਕਿੱਤਾ ਹੈ ਤੇ ਜੇ ਲੋਕ ਕਹਾਣੀਆਂ ਬਣਾਉਣਾ ਚਾਹੁੰਦੇ ਹਨ ਤਾਂ ਇਹ ਉਨ੍ਹਾਂ ਦੀ ਮਰਜ਼ੀ ਹੈ।
